We Wojerowskim wjesnym dźělu Brětnja/Michałki pěstujetej dobrowólnej wohnjowej woborje wobstajnje a konsekwentnje dorostowe dźěło. Wonej dźěłatej při tym stajnje hromadźe.
Brětnja/Michałki (AK/SN). Stefan Kockrick, kiž je wot lěta 2019 nawoda wohnjoweje wobory w Brětni, potwjerdźi zašły štwórtk, zhladujo na 25lětny jubilej wobstaća tamnišeje młodźinskeje wohnjoweje wobory jeje wuspěšny angažement. „Wona je wažna kowarnja za dorost we wohnjowej woborje“, wón rjekny. Tuchwilu Brětnjanskej wohnjowej woborje 31 dźěći a młodostnych w starobje wosom do 15 lět přisłuša. Někotři přichadźeja tež z Michałkow. Runje tak wobsteji dźěćaca wohnjowa wobora Michałki z aktualnje dźewjeć holcami a hólcami w starobje pjeć do sydom lět. Někotři z nich pochadźeja z Brětnje. Tak so wobě wsy stajnje we wohnjowobornym dźěle mjez sobu wožiwjatej a wudospołnjatej.
pol_Latn szl_Latn